Pia Kristensen (DF), 2004-05-06:
Hr. Peter Skaarup er desværre blevet forhindret i at være til stede, så jeg skal fremføre Dansk Folkepartis synspunkter i denne sag. Dansk Folkeparti har fremsat de to beslutningsforslag, som behandles samlet i dag.
Begge forslag bygger på den opfattelse, at der er klart behov for en forstærket indsats i kampen mod seksuel udnyttelse og misbrug af samt overgreb mod børn, og det gælder børn i alle lande.
Vi er af den opfattelse, at der skal slås hårdt ned over
for pædofiles perverse og afskyelige lyster
I dag vågner mindst 20.000 børn under 18 år op til endnu en dag med trusler om tæsk og krav om sex eller tvangsarbejde et sted i Europa, hver time døgnet rundt bliver nye børn gjort til slaver, og problemet er voksende.
John Stamnes fra Interpol udtaler, at handel med børn er et stigende problem.
Størstedelen er 14-17-årige piger fra Østeuropa, som bliver solgt eller lokket til Vesten af bagmænd og tvunget til pædofilsex og prostitution.
For pædofile er EU et paradis.
Der er ikke meget, der blomstrer ved grænsen mellem Tjekkiet og Tyskland, bortset fra børneprostitution.
I en bog afsløres det, at salg af børn til sex har højkonjunktur, og at det tjekkiske grænseområde er blevet et paradis for pædofile.
Børnetøj i vinduet eller en barnevogn foran huset osv. har længe været et signal eller et tegn til mændene i mellemklassevognene fra Sachsen, Bayern eller det øvrige Tyskland, som kører over grænsen til Tjekkiet
Det er et land, der i dag har fået det tvivlsomme ry at være Europas svar på Thailand.
Så galt står det dog ikke til i Danmark.
Men hvordan er Danmarks ry egentlig?
Vi synes ikke, det er for godt.
I udlandet undrer man sig over, at det er lovligt for pædofile at danne deres egen forening, og man undrer sig over, at man ikke tager skarp afstand fra pædofile.
Jeg må sige, at det gør vi i Dansk Folkeparti.
Vi ved godt, at Danmark ikke alene kan løse alle landes problemer og de grusomheder, som børn og unge udsættes for; her skal der et internationalt samarbejde til.
Men som udgangspunkt må vi altså starte i vores egen lille andedam.
Når det pædofile netværk viser sit grimme ansigt, må vi slå til. Pædofilgruppen besluttede for et par måneder siden at stoppe alle aktiviteter, herunder foreningens hjemmeside.
Nu viser det sig, at en lille gruppe tidligere medlemmer har kopieret den gamle hjemmeside og atter lagt den ud på nettet.
Hjemmesiden er blevet opgraderet til en verdensomspændende adresse, der opererer på fem sprog via en international hjemmeside, komplet med links, chatrooms og e-mail-adresser.
Så er det, man må spørge sig selv: Hvor har vi Pædofilgruppen?
Er foreningen ved at genopstå?
Vi ved, at nogle gamle medlemmer ikke ønsker at nedlægge denne forening.
Vi mener, at de røde advarselslamper blinker så kraftigt, at der skal handles nu, og derfor har vi pålagt regeringen at søge Pædofilforeningen opløst ved dom, så vidt muligt på grundlag af et foreløbigt forbud, jævnfør grundlovens § 78. Alle mennesker har ret til at have de lyster, de nu engang har, men det er bestemt ikke altid en menneskeret at omsætte den i handling.
Enhver dyrkelse af seksuelle specialiteter mellem voksne selvstændige mennesker vedkommer kun de involverede, men misbrug af børn, hvad enten det drejer sig om direkte fysiske overgreb eller misbrug af børns tillid, er kriminelt og bør alene behandles som sådan.
Derfor forekommer det Dansk Folkeparti ufatteligt og temmelig diskvalificerende for det ofte besungne danske frisind, at man kan tillade en lovlig forening, der år efter år har ført sig frem som talerør for en gruppe mennesker, hvis aktiviteter er åbenbart perverse og kriminelle.
Pædofile er kriminelle.
At de også er psykisk syge, er hævet over enhver tvivl, men det berettiger dem altså ikke til at praktisere deres perverse og afskyelige lyster.
Vi har foreningsfrihed i Danmark, foreninger spiller en meget vigtig rolle i det danske samfund, og grundloven beskytter den enkeltes ret til at deltage i og mødes i foreninger uden indblanding fra statsmagten, og det er også godt.
Vi mener blot, at der må være en grænse, og vi mener, at den grænse er nået, når det drejer sig om, at pædofile har ret til deres egen forening.
Vi mener simpelt hen ikke, at den har nogen eksistensberettigelse.
Det er frastødende, at man har en forening, der opfordrer til misbrug af børn, og det er frastødende, at Danmark er blevet hjemsted for en hjemmeside, der kan læses over hele verden, og hvor man i detaljeret grad kan læse, hvad der foregår omkring seksuelt misbrug af børn.
Vi mener ikke, at det er acceptabelt, at man i et i øvrigt civiliseret samfund udsætter børn for risikoen for at få deres liv ødelagt allerede i en tidlig alder på grund af voksnes syge tilbøjeligheder.
Et af midlerne - ét af midlerne hertil - er at opløse Pædofilforeningen ved dom, og at de afskæres fra at oprette
en ny forening
Et administrativt forbud ville være et meget, meget klart signal at sende til det pædofile miljø, og det vil samtidig vise over for bekymrede forældre, at regeringen og Folketinget tager denne her sag alvorligt. Det andet forslag, vi har fremsat, er, at forældelsesfristen i sager om seksuelt misbrug eller udnyttelse af børn skal ophæves.
Ændringen vil betyde, at sådanne sager kan rejses, uanset om der f.eks. er gået en lang årrække, før offeret har kræfter til at anmelde forbrydelsen.
Både psykologer og børneorganisationer, herunder Red Barnet, kræver loven forbedret og støtter en lovændring, der helt ophæver forældelsesfristen.
Hvis offeret for en seksualforbrydelse er et barn eller en ung, vil oplevelsen i mange år være så traumatiserende, at offeret måske først mange, mange år senere tør gå til myndighederne.
Det mener vi ikke er holdbart.
Det skal og må aldrig være for sent at anmelde, at et barn er blevet misbrugt seksuelt.
Seksuelt misbrug og udnyttelse af børn skal bekæmpes gennem oplysning og andre forebyggende foranstaltninger, men også ved strafferetlige midler, og ophævelse af forældelsesfristen bør være et led heri.
Det mener vi.
Danmark opfattes blandt pædofile som et rent slaraffenland i sammenligning med andre civiliserede lande på grund af vores lemfældige lovgivning på området.
Derfor har vi fremsat de to beslutningsforslag her, hvis formål er at skærpe lovgivningen.
Vi ønsker ikke et slaraffenland for pædofile, men derimod et land, hvor børn kan færdes sikkert og frit som nogle glade og trygge børn.
Pædofile skal simpelt hen have at vide, at vi under ingen omstændigheder vil acceptere deres perverse, afskyelige handlinger.